E-tol onder die loep – praag.co.za — 20 jaar jonk!
Die adviserende paneel van 15 mense sal die implikasies van en die sienings oor die befondsing van die Gauteng se snelwegverbeteringsprojek en e-tolpaaie ondersoek.
Die sosiale en ekonomiese invloed van die stelsel sal onder die loep kom, asook die omgewingsimpak. Die verspreiding van die finansiële kostes en voordele vir die gemeenskap sal ook ondersoek word.
Die paneel sal na verwagting in November aan die Gautengse premier verslag doen.
Intussen het 'n inwoner van die Strand, naby Kaapstad, Vrydag 'n e-tolrekening in die pos ontvang terwyl hy geen voertuig in sy naam geregsitreer het nie en 20 jaar gelede in Gauteng was.
Volgens die rekening van R34,62 is sy voertuig op 29 Junie 2014 tussen 17:44 en 17:59 binne 15 minute deur die Ilowe-, Fiscal- en Kingfisher-tolhekke.
Kobus Laing het die e-tol-inligtingsnommer, 0800 726 725, bly skakel, maar kon nie geholpe raak nie. Hy is aangeraai om die rekening te betaal.
Volgens Laing het hulle sy motor se registrasienommer en sy identiteitsnommer bekom.
"Die registrasienommer op die motor op die foto is my vrou se motor se registrasienommer. Die foto is egter te donker en ons kan nie uitmaak watter soort voertuig dit is nie," het hy aan Die Burger gesê.
Laing het gesê hy gaan nie betaal nie.
Skrywer praagGepubliseer op 27 Augustus 2014 Kategorieë Nuus, Suider-AfrikaSleutelwoord e-tol, Gauteng, Strand, tolhekke